
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul asupra proiectului de Lege pentru modificarea şi completarea Legii statutului asistentului social în România nr.466/2004, trimis Comisiei pentru muncă şi protecţie socială, cu adresa nr. PLx 384/2019 din 18 septembrie 2019, pentru dezbatere pe fond.




PREŞEDINTE,
ADRIAN SOLOMON

R A P O R T
asupra proiectului de lege pentru modificarea şi completarea Legii statutului asistentului social în România nr.466/2004



În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx 384/2019 din 18 septembrie 2019, cu dezbaterea pe fond, a proiectului de Lege pentru modificarea şi completarea Legii statutului asistentului social în România nr.466/2004.

Proiectul de lege are ca obiect de reglementare instituirea unui nou cadru legal privind statutul profesiei de asistent social în România, preconizându-se, printre altele, eliminarea din cadrul juridic actual a obligaţiilor asistenţilor sociali de a deveni membri în Colegiul Naţional al Asistenţilor Sociali şi de a se înregistra în Registrul naţional al asistenţilor sociali, obligaţii stabilite în prezent prin Legea nr.466/2004 şi care trebuie îndeplinite pentru a li se elibera avizul de exercitare a profesiei. Rolul Colegiului Asistenţilor Sociali se urmăreşte a fi restrâns la înregistrarea şi monitorizarea societăţilor civile profesionale şi a cabinetelor individuale, iar în Registru urmează a fi înscrise numai entităţile juridice menţionate anterior, nu toţi asistenţii sociali.





La întocmirea prezentului raport, Comisia a avut în vedere:
· avizul negativ al Consiliului Legislativ (nr.294/10.04.2019)
· avizul Consiliului Economic şi Social (nr.1355/26.03.2019)
· avizul negativ al Comisiei pentru învăţământ, ştiinţă, tineret şi sport (nr.4c-11/232/23.09.2019)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/544/24.09.2019)
· punctul de vedere, negativ, al Guvernului (nr.886/11.06.2019).

La dezbaterile care au avut loc în şedinţa comisiei din 2 octombrie 2019 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

· d-l Cătălin-Marian Tuţilescu - Secretar de Stat, Ministerul Muncii și Justiției Sociale
· d-na Mihaela Bujor - manager public, Ministerul Muncii și Justiției Sociale
· d-na Ana-Maria Rădoi – consilier, Ministerul Muncii și Justiției Sociale
· d-l Dan Buzducea - președinte Colegiul Național al Asistenților Sociali din România
· d-na Ana Rădulescu - președinte, Asociaţia Asistenţilor Sociali din România
· d-na Victoria Stoiciu - coordonator program FES ROM.

La lucrările comisiei şi-au înregistrat prezenţa 21 de deputaţi, din totalul de 21 de membri ai comisiei.
Raportul comisiei a fost adoptat cu majoritate de voturi (2 voturi împotrivă şi 3 abţineri).

Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

Proiectul de lege a fost adoptat de Senat în şedinţa din 16 septembrie 2019, în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.



În urma finalizării dezbaterilor, Comisia propune Plenului Camerei Deputaţilor respingerea proiectului de lege întrucât majoritatea textelor din proiectul de lege nu sunt redactate într-o manieră de natură să permită înţelegerea, interpretarea şi aplicarea soluţiilor normative preconizate. Sunt încălcate normele de tehnică legislativă, iar soluţiile conţinute sunt fie incomplete, fie imprecise, unele dintre ele fiind susceptibile să aducă atingere unor prevederi constituţionale. 
De asemenea, membrii comisiei apreciază că prevederile actuale sunt acoperitoare, fiind în concordanţă cu normele europene în materie.



	PREŞEDINTE,				SECRETAR,
	Adrian Solomon				Violeta Răduţ







Întocmit,
Consilier parlamentar Sorina Szabo

